Document ID: 32013R0937

IZVEDBENA UREDBA KOMISIJE (EU) št. 937/2013
z dne 30. septembra 2013
o določitvi koeficientov dodelitve za leta 2013-2018 za finančni prispevek Unije k pomoči iz člena 103a Uredbe Sveta (ES) št. 1234/2007 za skupine proizvajalcev v sektorju sadja in zelenjave v zvezi z načrti za priznanje, sporočenimi do 1. julija 2013
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe Sveta (ES) št. 1234/2007 z dne 22. oktobra 2007 o vzpostavitvi skupne ureditve kmetijskih trgov in o posebnih določbah za nekatere kmetijske proizvode (Uredba o enotni SUT) (1),
ob upoštevanju Izvedbene uredbe Komisije (EU) št. 543/2011 z dne 7. junija 2011 o določitvi podrobnih pravil za uporabo Uredbe Sveta (ES) št. 1234/2007 za sektorja sadja in zelenjave ter predelanega sadja in zelenjave (2) in zlasti drugega pododstavka člena 47(4) Uredbe,
ob upoštevanju naslednjega:
(1)
Izvedbena uredba (EU) št. 543/2011 določa zgornjo mejo izdatkov, ki jih financira Evropski kmetijski jamstveni sklad (v nadaljnjem besedilu: prispevek Unije) v zvezi s pomočjo iz člena 103a(1) Uredbe (ES) št. 1234/2007, in vzpostavlja sistem sporočanja, v okviru katerega zadevne države članice Komisijo obvestijo o finančnih posledicah začasno sprejetih načrtov za priznanje.
(2)
Drugi pododstavek člena 47(4) Izvedbene uredbe (EU) št. 543/2011 od Komisije zahteva določitev koeficientov dodelitve na podlagi obvestil držav članic v skladu s členom 38(4) navedene izvedbene uredbe in opredelitev skupnega razpoložljivega prispevka Unije na državo članico na leto.
(3)
Z izvedbeno Uredbo Komisije (EU) št. 780/2012 (3) so bili razpoložljivi zneski za leti 2012 in 2013 v celoti dodeljeni, zneski za leta 2014-2017 pa so bili delno dodeljeni.
(4)
Na podlagi podatkov, ki so jih v skladu s členom 38(4) Izvedbene uredbe (EU) št. 543/2011 do 1. julija 2013 sporočile nekatere države članice iz člena 125e Uredbe (ES) št. 1234/2007, se zdi, da je za leta 2014, 2015 in 2016 skupni zahtevani prispevek Unije presegel najvišji znesek iz prvega pododstavka člena 47(4) navedene izvedbene uredbe ter da za leti 2017 in 2018 skupni zahtevani znesek ni dosegel navedenega najvišjega zneska. V skladu s tem je treba v zvezi s temi državami članicami za leta 2014, 2015 in 2016 določiti koeficient dodelitve, nižji od 100 %, za leti 2017 in 2018 pa koeficient dodelitve v višini 100 %.
(5)
Da se zagotovi učinkovito upravljanje ukrepa, bi morala ta uredba začeti veljati na dan objave -
SPREJELA NASLEDNJO UREDBO:
Člen 1
Na podlagi obvestil, ki so jih zadevne države članice poslale do 1. julija 2013 v skladu s členom 38(4) Izvedbene uredbe (EU) št. 543/2011, se koeficiente dodelitve in končni skupni razpoložljivi prispevek Unije na državo članico za leta 2013-2018 določi, kot je navedeno v Prilogi k tej uredbi.
Člen 2
Ta uredba začne veljati na dan objave v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 30. septembra 2013

Labels: 18
15
6